<classify> CHAMA cha Demokrasia na Maendeleo CHADEMA leo kitamchagua Mwenyekiti wa Taifa wa chama hicho pamoja na Makamu wake katika Mkutano Mkuu, utakaofanyika jijini Dar es Salaam.Hayo yalibainishwa na Mwenyekiti wa Chadema Taifa, Freeman Mbowe wakati akifungua mkutano wa Baraza Kuu la chama hicho jana Dar es Salaam.Wajumbe 410 kati ya 600 kutoka kanda zote 10 za kisiasa za chama hicho ikiwemo Kanda ya Pwani, Kusini, Kati, Nyasa, Serengeti, Victoria, Magharibi, Kaskazini, Pemba na Unguja, walihudhuria mkutano huo. Mbowe aliwataka viongozi wanaotokana na chama chake, wawe wawakilishi wa wananchi na siyo wa nafsi zao.Ukipata uongozi ndani ya Chadema ujue siyo kwa manufaa binafsi bali ni kwa faida ya Watanzania na vizazi vijavyo, kwa hiyo tutumie akili zetu kuja na mbinu bora za kuchukua uongozi wa taifa na tusiwe watu wa chuki na kulipa visasi, alieleza Mbowe.Aliwataka wajue kuwa safari ya mabadiliko katika kuchukua uongozi na utawala wa nchi siyo nyepesi, kwani wapo wenzao waliokuwa nao kwenye chama waliishiwa nguvu na kushuka njiani, lakini wao wameendelea kudumu ndani ya chama.Katika hilo alisema wameamua kuongeza kionjo cha No Hate No Fear kwenye salamu yao ya Peoples Power, ambayo wataendelea kuitumia katika Uchaguzi Mkuu ujao.Kwa kuwa leo Mkutano Mkuu utawachagua Mwenyekiti na Makamu Mwenyekiti Taifa, alisema Chadema imeamua kuvialika vyama vyote vya siasa nchini kikiwemo na Chama Cha Mapinduzi CCM pamoja na vyombo vya habari vya ndani na vya kimataifa ikiwemo CNN na BBC.Katika hatua nyingine, amesema uamuzi wake wa kwenda Mwanza kushiriki sherehe za Uhuru pamoja na kumuomba Rais John Magufuli yawepo maridhiano, alitaka kuionesha dunia kuwa Chadema ni chama cha amani.Mbowe alisema kuanzia sasa kuelekea Uchaguzi Mkuu mwakani, Chadema itafanya kazi usiku na mchana. Mkutano Mkuu wa leo, utahudhuriwa na jumla ya wajumbe 1,300 kutoka nchi nzima.  <topic>: KITAIFA 